VEGA præsenterer   
**Rosemary indhyller Ideal Bar Live i bastung og ætsende fin electropop**

*Den dansk-iranske duo Rosemary har deres nye ep,* Pomegranate*, med sig, når de onsdag den 4. december indtager Ideal Bar med deres dansable electro*

Den elektroniske duo [Rosemary](http://www.rosemarymusic.net/) består af det dansk-iranske par Sahar Pour og Lasse Martinussen, der mixer musikalske traditioner med dansabel og elektronisk og tilgængelig house. Sangene fører lytteren gennem et nådesløst, bastungt univers, hvor Sahar Pours ætsende fine vokal veksler mellem smertelig og fræk. Duoen har i denne uge udgivet ep’en *Pomegranate*, som følger op på deres anmelderroste debut-ep *A Persian Tale*. Lyt bl.a. til singlen ”[Sleep Alone](http://www.youtube.com/watch?v=h5uM-slhi84)”.

**SPOT og New York**

*A Persian Tale* udkom i 2011 og blev af Soundvenue kaldt for højtstræbende. ”*Der er noget forfriskende ved at høre så ambitiøs electro-pop”*. Gaffa uddelte fem stjerner, da duoen spillede sangene live på Beta året efter og beskrev oplevelsen således: ”*Alt i alt en virkelig god koncertoplevelse – en af dem, der ikke er mange af på et år, og som får en til at kræve mere. Meget mere.*” De imponerende takter resulterede i en invitation til SPOT Festivalen samt det legendariske spillested Glasslands Gallery i New York.

**Fejlslagen revolution**

På *Pomegranate* sætter duoen ord og lyd på konsekvenserne af at vokse op under en regn af bomber, kontra det iskolde Danmark og den afmagt, der ramte dem, efter at have observeret den fejlslagne revolution mod præstestyret i Iran i 2010. Sangene er skrevet og produceret af Lasse Martinussen, men er udtryk for, hvordan de begge har haft det. Sahar Pour forklarer: ”*Lige pludselig, så kommer der det vildeste stykke musik, som bare er lyd på mine følelser, og det går op for mig, at han har vidst præcis, hvordan jeg har haft det indeni*.”

Lasse Martinussen uddyber sangskrivningsprocessen:

”*Jeg ved, at hun kan forstå det, jeg skriver, jeg kan både se mig selv i det, og jeg kan se hende i det. Det er ikke engang noget, jeg tænker over, det foregår automatisk, det er ligesom bare sådan, det er.”*

**Fakta om koncerten**:

Rosemary (DK)  
Onsdag den 4. december kl. 20.00

Ideal Bar, Enghavevej 40, 1674 København V

Billetpris: 80 + gebyr (inkl. koncertøl)  
Billetsalget starter senere i dag via VEGAs hjemmeside og Billetnet.  
Læs mere om koncerten på <http://vega.dk/arrangementer/rosemary-13199.html>.   
  
*For yderligere oplysninger kontakt venligst*  
Bettina Balle  
PR-ansvarlig, VEGA

[bb@vega.dk](mailto:bb@vega.dk) - 332 0959